b'\n_START_ARTICLE_\nAdopteerimine\n_START_PARAGRAPH_\nAdopteerimine ehk lapsendamine on protsess, mille k\xc3\xa4igus isik v\xc3\xb5tab endale vanemlikud \xc3\xb5igused ja kohustused teise isiku (tavaliselt lapse) \xc3\xbcle. \xc3\x9cldiselt kantakse selle k\xc3\xa4igus bioloogilistelt vanematelt v\xc3\xb5i eestkostjalt uu(t)ele vanema(te)le j\xc3\xa4\xc3\xa4davalt ja p\xc3\xb6\xc3\xb6rdumatult k\xc3\xb5ik juriidilised \xc3\xb5igused ja kohustused adopteeritava suhtes.\n_START_SECTION_\nEesti\n_START_PARAGRAPH_\nAdopteerimine on \xc3\xb5iguslik toiming, mis loob lapsendaja ja lapsendatu vahel vanema ja lapse vahelised \xc3\xb5igused ja kohustused. Lapsendamine on t\xc3\xa4htajatu ega saa olla seotud tingimustega. Lapsendamist reguleerib perekonnaseadus. _NEWLINE_Lapsendamisega tekivad lapsendaja ja lapsendatu vahel samad \xc3\xb5igused ning kohustused, mis bioloogilise lapse s\xc3\xbcnnil. Lapsendada v\xc3\xb5ib ainult lapse huve silmas pidades ja siis, kui on alust arvata, et lapsendaja ja lapse vahel tekib vanema ja lapse suhe. V\xc3\xa4hemalt 10-aastast last saab lapsendada vaid lapse enda n\xc3\xb5usolekul. Kui lapsendatakse nooremat kui 10-aastast last, siis selgitatakse v\xc3\xa4lja ka tema arvamus._NEWLINE_Lapsendamise ja hooldusvanemaks olemise vahe. Lapsendada saab ainult neid lapsi, kelle bioloogilistelt vanematelt on vanemlikud \xc3\xb5igused (hooldus\xc3\xb5igus) t\xc3\xa4ielikult \xc3\xa4ra v\xc3\xb5etud. Hooldusperre l\xc3\xa4hevad lapsed tihti siis, kui kohus on vanemate hooldus\xc3\xb5igust ajutiselt piiranud v\xc3\xb5i selle peatanud. Hooldusperes oleva lapse seaduslik eestkostja on elukohaj\xc3\xa4rgne kohalik omavalitsus (konkreetsemalt lastekaitset\xc3\xb6\xc3\xb6taja), kellega tuleb perel koosk\xc3\xb5lastada k\xc3\xb5ik lapse elus toimuvad suuremad otsused (kooli valik, v\xc3\xa4lismaale reisimine, haiglaravid jne). Kui bioloogilised vanemad likvideerivad probleemid, mille t\xc3\xb5ttu neilt laste hooldus\xc3\xb5igus \xc3\xa4ra v\xc3\xb5eti, siis l\xc3\xa4heb laps hooldusperest koju tagasi. Hoolduspere peab olema valmis selleks, et laps v\xc3\xb5ib nende juures elada ajutiselt v\xc3\xb5i j\xc3\xa4\xc3\xa4da alatiseks. Lapsendamine seevastu on l\xc3\xb5plik ja p\xc3\xb6\xc3\xb6rdumatu. Lapsendamise hetkest on lapsel juriidiliselt k\xc3\xb5ik sidemed bioloogilise perega l\xc3\xb5petatud. _NEWLINE_Lapsendada saab orbu; last, kelle vanem on andnud n\xc3\xb5usoleku lapsendamiseks; last, kelle vanematelt on vanema \xc3\xb5igused \xc3\xa4ra v\xc3\xb5etud; last, kelle vanemad on tunnistatud teadmata kadunuks._NEWLINE_Lapsendaja tingimused: lapsendaja peab olema v\xc3\xa4hemalt 25 aastane isik, kelle teov\xc3\xb5imet ei ole piiratud; abielus olevad isikud lapsendavad \xc3\xbchiselt, erandina v\xc3\xb5ib lapsendada \xc3\xbcksi, kui teise abikaasa teov\xc3\xb5imet on piiratud; lapsendajaks v\xc3\xb5ib olla ka \xc3\xbcksikisik.'